ፈረንሳይ የማይሸጡ ተረፈ ምርቶች አወጋገድ ረቂቅ ልታዘጋጅ መሆኑን አስታወቀች
ፈረንሳይ የማይሸጡ ተረፈ ምርቶችንና ከሽያጭ የተረፉ ቁሳቁሶችን የአወጋገድ ረቂቅ ልታረቅ መሆኑን አስታወቀች፡፡ፈረንሳይ በፋሽን ኢንዱስትሪዉ ስማቸዉ ቅድሚያ ከሚጠሩ ሃገራት አንዷ እና ዋነኛዋ እንደሆነች መረጃዎች ያመለክታሉ፡፡የሃገሪቱ የጠቅላይ ሚኒስቴር ጽህፈት ቤት ያወጣዉ መረጃ እንደሚያሳየዉ በየአመቱ ከ650 ሚሊየን ዩሮ የሚገመት የኮስሞቲክስ፣ አልባሳት፣ እንዲሁም የቤት ዉስጥ ቁሳቁስ የመሳሰሉ ንብረቶች ይወገዳሉ፡፡ ይህ ደግሞ ለከባቢ አየር ብክለት መንስኤ እንደሆነ ይገለፃል፡፡ፈረንሳይ እንዲህ አይነት የሚወገዱ ምርቶችን መልሳ ጥቅም ላይ በማዋል ኢኮኖሚዉን እንዲደግፍ ማስቻልን አላማ አድርጋ እየሰራች እንደምትገኝ ነው የተገለጸው፡፡ሃገሪቱ እንዲህ አይነት ረቂቅ ልታዘጋጅ ያሰበችበት ሌላኛዉ አላማ ከመጠን በላይ የሚመረቱ ምርቶችን በመቀነስ የሚወገድ ምርት በዛዉ ልክ እንዲቀንስ በማድረግና አንድ ጊዜ ተመርተዉ ጥቅም ላይ የዋሉ ምርቶች መልሰዉ ጥቅም ላይ እንዲዉሉ ማድረግ እንደሆነም የሃገሪቱ ጠቅላይ ሚኒስቴር ጽህፈት ቤት መረጃ አመላክቷል፡፡የፋሽን ኢንዱስትሪዉ ለዉሃማ አካላት ብክለት በሁለተኛ ደረጃ የሚጠቀስ እንደሆነ የጠቆመዉ መረጃ አምራቾችም ከሽያጭ የተረፉ ምርቶቻቸዉን መልሶ ጥቅም ላይ ከማዋል ይልቅ ማስወገዳቸዉ ለብክለት ዋና መንስኤ እንደሆነ ያብራራል፡፡እ.አ.አ በ2017 የደች የቴሌቪዥን ጣቢያ የስዊድኑን የአልባሳት አምራች ኤች ኤንድ ኤም ከ2013 ጀምሮ 60 ቶን የሚሆን የሽያጭ የተረፈ ምርት እስወግዷል ሲል ቅሬታ አቅርቦ እንደነበር መረጃዉ ጠቅሷል፡፡ረቂቁ ተግባራዊ ሲሆን፣ በተለይም በፋሽን ኢንዱስትሪዉ የተሰማሩ ኩባንያዎች  ከሽያጭ የተረፉ ምርቶቻቸዉን ከማስወገድ ይልቅ መልሰዉ ጥቅም ላይ እንዲያዉሉ  ያደርጋል ተብሏል፡፡ፈረንሳይ በ2025 የአዉሮፓዉያኑ አቆጣጠር መቶ በመቶ ድጋሚ ጥቅም ላይ የሚዉሉ የማሸጊያ ፕላስቲኮችን ለመጠቀም አቅዳ እየሰራች የምትገኝ ሲሆን፣ እርምጃዉ በቀጣዩ ወር ለተወካዮች ምክር ቤት ቀርቦ በቂ ምክክር እንደሚደረግበትና በ2021 እና 2023 ተግባር ላይ እንደሚዉል ይጠበቃል ሲል ረውተርስ ዘግቧል፡፡